《陪欧阳令君奠故宋尚书金忠肃公墓并立石表》
明代·程敏政

桂浆三奠陇云寒，共识贤侯此意难。泉下屡更新岁月，人间谁问古衣冠。

青山再下樵苏禁，白石重将姓字刊。拟有颂声传故事，无边光彩动林峦。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。